Ego Odo de Barris, miles, notum facio omnibus presentes litteras inspecturis, quod ego et venerabiles viri capitulum Senon., inter nos pro bono pacis nemus quod dicitur Chanetum-Evrardi, quod nobis erat commune, partiti sumus in hunc modum: quod medietatem illius nemoris, sicut protenditur de meta ad metam, in longum et in latum versus Lissiacum, pro parte gratanter recepi liberam et immunem ab omni consuetudine et justicia, quantum pertinet ad capitulum memoratum. Reliquam, vero, medietatem, sicut protenditur de meta ad metam in longum et in latum, versus Calvum-montem, quitavi sepedicto capitulo possidendam in perpetuum, et habendam liberam et immunem ab omni grueria, justicia et custodia, et omnibus allis consuetudinibus quas in dicto nemore reclamabam vel poteram reclamare. In medietate similiter tocius planiciei contigue dicto nemori ex quaque parte sit, et etiam totius quod est extra metas partitionis predicte, sive nemus sit, sive planum, nichil reclamo, immo eam dicto capitulo libere remitto et quito. Has, autem, partitionem et quitationem, prout superius sunt expresse, laudaverunt, voluerunt et concesserunt Helluisis, uxor mea, spontanea voluntate, non coacta, et Petrus, miles, filius meus; renuntiantes omni juri quod habebant in dictis medietatibus nemoris et planicei dicto capitulo remanentibus ratione hereditagii, seu qualibet alia causa. Quod ut ratum et inconcussum permaneat, presentes litteras sigilli mei munimine roboravi. Actum, anno Gratie Mº CCº nono-decimo, mense aprili.